钦定古今图书集成/明伦汇编/宫闱典/第089卷 > 南阳公主 下嫁宇文士及
## 钦定古今图书集成/明伦汇编/宫闱典/第089卷 > 南阳公主 下嫁宇文士及

按《隋书列女传》：“南阳公主者，炀帝之长女也。美风仪，
有志节，造次必以礼。年十四，嫁于许国公宇文述子
士及，以谨肃闻。及述病且卒，主亲调饮食，手自奉上，
世以此称之。及宇文化及弑逆，主随至聊城，而化及
为窦建德所败，士及自济北西归大唐。时隋代衣冠，
并在其所，建德引见之，莫不惶惧失常，唯主神色自”
若。建德与语，主自陈国破家亡，不能报怨雪耻，泪下
盈襟，声辞不辍，情理切至。建德及观听者莫不为之
动容陨涕，咸肃然敬异焉。及建德诛化及，时主有一
子名禅师，年且十岁。建德遣武贲郎将于士澄谓主
曰：“宇文化及躬行弑逆，人神所不容。今将族灭其家，
公主之子，法当从坐，若不能割爱，亦听留之！”主泣曰：
“武贲既是隋室贵臣，此事何须见问！”建德竟杀之。主
寻请建德削发为尼。及建德败，将归西京，复与士及
遇于东都之下，主不与相见。士及就之，立于户外，请
复为夫妻。主拒之曰：“我与君仇家，今恨不能手刃君
者。但谋逆之日，察君不预知耳。”因与告绝，诃令速去。
士及固请之，主怒曰：“必欲就死，可相见也。”士及见其
言切，知不可屈，乃拜辞而去。

按《唐书宇文士及传》：“士及，字仁人，京兆长安人。父述，
为隋右卫大将军。开皇末，以述勋，封新城县公。文帝
引入卧内，与语，奇之，诏尚炀帝女南阳公主，为尚辇
奉御。从幸江都，以父丧免。起为鸿胪少卿。其兄化及
谋弑逆，以主婿忌之，弗告。已弑帝，乃封蜀王。”